**MÓDOSÍTÓ INDÍTVÁNY**

**Szombathely Megyei Jogú Város Közgyűlésének**

**2016. április 20-i ülésére**

**a „Javaslat az Integrált Területi Program módosítására” című napirendi ponthoz**

**Határozati javaslat**

**……../2016. (IV. 20.) Kgy. sz. határozat**

Szombathely Megyei Jogú Város Közgyűlése a „Javaslat az Integrált Területi Program módosítására” című előterjesztést megtárgyalta, és a következő döntéseket hozta:

1. A Közgyűlés a melléklet szerint jóváhagyja Szombathely Megyei Jogú Város Integrált Területi Programja módosításának javaslatát, egyúttal felkéri a polgármestert, hogy a mellékletek szerint módosított ITP-t készítse el, és a nemzetgazdasági miniszternek nyújtsa be.
2. A Közgyűlés felkéri a polgármestert, hogy az Integrált Területi Program mellékelt tartalom szerinti módosítása érdekében szükséges intézkedéseket tegye meg.
3. A Közgyűlés felhatalmazza a Gazdasági és Városstratégiai Bizottságot az Integrált Területi Programban szükséges további módosítások jóváhagyására.

**Felelős:**  Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

Szakály Szabolcs, Városfejlesztési Kabinet vezetője)

**Határidő:** 1. pont esetében: 2016.04.30.

2-3. pont esetében: Minisztériumi ütemezés szerint

**INDOKLÁS:**

A Közgyűlés elé terjesztett anyagok összeállítását és megküldését követően, 2016. április 15-én jelent meg a *„TOP-6.5.2-15 Önkormányzatok által vezérelt, a helyi adottságokhoz illeszkedő, megújuló energiaforrások kiaknázására irányuló energiaellátás megvalósítása, komplex fejlesztési programok keretében”* című pályázati felhívás. Az Integrált Területi Program alapján Önkormányzatunk a felhívás keretében tervezte megvalósítani „Zöld távhőfejlesztés kialakítása” projektet. A megjelent pályázati felhívás alapján azonban **nem igényelhet támogatást a távhőszolgáltatást végző 100% megyei jogú városi önkormányzati tulajdonú gazdasági társaság**. A felhívás keretében kizárólag szigetszerű, önállóan működő biomassza, geotermikus energia vagy napenergia alapú energiatermelő egység (kiserőmű) önkormányzati kialakítása támogatható, amely műszakilag nem kapcsolódhat a meglévő távhő hálózathoz. A létrehozott energiatermelő egység kizárólag önkormányzati tulajdonú közintézmények (pl. oktatási, egészségügyi, szociális, kulturális, közigazgatási funkciót betöltő középületek) energiaellátását szolgálhatja.

Ennek következtében a város által tervezett fejlesztési elképzelés felülvizsgálata indokolt, amelynek eredményeként az erre a célra elkülönített forráskeret átcsoportosítása válhat szükségessé. A keretösszeget a város saját hatáskörében a *„TOP 6.5.1 Önkormányzati épületek energetikai korszerűsítése”* felhívásra csoportosíthatja át, tekintettel arra, hogy a 1562/2015. (VIII. 12.) Korm. határozat rögzíti a TOP adott intézkedése keretében Szombathely számára elkülönített keretösszeget (pl. TOP 6.5 intézkedés: *Önkormányzatok energiahatékonyságának és a megújuló energia-felhasználás arányának növelése*).

A hivatkozott Korm. határozat rögzíti továbbá azokat az indikátor célértékeket is, amelyeket a városnak kötelező teljesítenie. Ezek egyike az „üvegházhatású gázok becsült éves csökkenése (7777,28 tonna CO2 egyenérték)”, amelynek értéke az országos szakértői számítások alapján a városok számára rendelkezésre álló keretösszegből is rendkívül nehézkesen vagy egyáltalán nem teljesíthető.

Felhívom a Tisztelt Közgyűlés figyelmét, hogy a 1562/2015. (VIII. 12.) Korm. határozatban rögzített indikátorok úgynevezett „TOP eredményességmérési keretébe tartozó indikátorok”, amelyek teljesítése Magyarország számára a megyei jogú városokon keresztül kötelező. A határozatban meghatározott értékektől eltérő mértékű teljesítés a TOP egészének eredményességére hatással van, azaz tagállami és ennek nyomán városi forráselvonást eredményezhet. Az indikátorértékek nem megfelelő teljesítésének következménye lehet tehát, hogy egyes eltervezett városi fejlesztések TOP támogatásból nem valósulhatnak meg.

A Gazdasági és Városstratégiai Bizottság 2016. április 18-ai ülésén elhangzottak nyomán a SZOVA Zrt. megküldte Önkormányzatunknak a szabadidőközpontba tervezett **„Szabadidő-, lovas- és rendezvényközpont”** című fejlesztési javaslatának tanulmánytervét. A projektelképzelés a Savaria Városfejlesztési Nonprofit Kft. szakvéleménye alapján TOP turisztikai forrásból nem támogatható. A fejlesztési javaslat támogathatóságát egyeztettük továbbá a Nemzetgazdasági Minisztériummal is, amelynek válasza szerint a tanulmányban bemutatott fejlesztési elképzelés TOP forrásból teljes egészében semmiképpen sem, és részben is csak bizonyos feltételek együttes fennállása esetén lenne támogatható. A fentiek alapján a tanulmánykészítő SZOVA Zrt-vel közösen vizsgálat lefolytatása szükséges a tekintetben, hogy esetlegesen a fejlesztési elképzelés egy-egy részeleme megfeleltethető-e a vonatkozó pályázati felhívás feltételrendszerének.

Amennyiben a projekt egyes részei TOP forrásból megvalósíthatóak, akkor annak összege a **szombathelyi vásárcsarnok fejlesztésének keretösszegéből csoportosítható át**, figyelembe véve a 1562/2015. (VIII. 12.) Korm. határozatban meghatározott intézkedés keretösszegeket és indikátor előírásokat.

Tekintettel arra, hogy egyes TOP felhívások továbbra sem jelentek meg, valamint hogy az elmúlt időszakban már megjelent felhívások is folyamatosan módosulnak - azonban a pályázatok benyújtási határideje rendkívül rövid -, szükségessé válik az Integrált Területi Program módosításait érintő gyors döntéshozatal. Ennek érdekében javaslom a Tisztelt Közgyűlésnek, hogy az ITP módosításának jóváhagyására hatalmazza fel a Gazdasági és Városstratégiai Bizottságot.

Kérem a Tisztelt Közgyűlést, hogy a módosító indítványt megtárgyalni, és a határozati javaslatot elfogadni szíveskedjék.